text: 66-årig mistede livet: Årsag til dødsbrand stadig ukendt
  30 december 2018 kl. 07.56
  Røgdykkere fandt lørdag aften en død mand i et brændende hus på Nordals. Nu skal teknikere undersøge stedet.
  Lørdag aften var der brand i en villa i byen Elstrup på Nordals, hvor en person mistede livet.
  Søndag er årsagen til branden stadig ukendt. Det oplyser Syd- og Sønderjyllands Politi til TV SYD.
  - Tidligt i næste uge skal brandteknikere foretage en brandstedsundersøgelse for at finde årsagen til branden. Derfor har ingen adgang til brandstedet indtil da, siger Ivan Gohr Jensen, der er vagtchef ved Syd- og Sønderjyllands Politi.
  
  Huset var overtændt
  Branden blev anmeldt lørdag klokken 19.27.
  Da politi og brandvæsen kom ud på adressen, stod der flammer ud af vinduerne.
  - Huset er overtændt. Brandvæsnet får hurtigt kontrol over branden, kommer ind i huset med røgdykkere og finder en person, der er omkommet, fortalte vagtchef Ole Aamann lørdag aften.
  Det er en 66-årig mand, som har mistet livet ved branden. Han var huset eneste beboer. Mandens pårørende er underrettet.
  
  
  
  
  
  
  